ทุกทีเวลามาทานอาหารทะเลบนถนนบางขุนเทียน-ชายทะเล ครอบครัวผมจะทานอยู่ไม่กี่ร้าน โดยจะเลือกร้านที่อยู่ช่วงต้นๆ ไม่เข้าไปลึกมาก รสชาติดี และ ราคาไม่แพง ซึ่งหนึ่งในร้านที่ทานกันจะมี ร้านเรืองฤทธิ์ ซีฟู้ด ร้านนี้นะครับ

ร้าน เรืองฤทธิ์ ซีฟู้ด อยู่บนถนนบางขุนเทียน-ชายทะเล จากถนนพระราม 2 เข้ามาประมาณ 4.5 กิโลเมตร ร้านอยู่ทางขวามือ ฝั่งตรงข้ามครัวพ่อกำนัน สังเกตง่ายๆที่หน้าร้านจะมีป้ายร้านเป็นรูปปูสีแดงครับ ร้านมีลานจอดรถใหญ่พอสมควร มีพนักงานคอยโบกรถและดูแลรถให้ครับ

บรรยากาศร้านก็จะเหมือนกับร้านอาหารทะเลในระแวกเดียวกัน คือเป็นร้านชั้นเดียว พื้นไม้ยกสูงจากน้ำ มีโต๊ะบริการจำนวนมากจนนับไม่ได้ (เยอะเกินความสามารถครับ) แต่สำหรับร้านนี้โต๊ะของทางร้านจะเป็นโต๊ะกลมเป็นส่วนใหญ่ ซึ่งผมชอบนะครับ สำหรับการมานั่งทานเป็นครอบครัวและอาหารวางบนถาดหมุน ไม่ต้องยกข้ามไปข้ามมา การบริการก็ถือว่ามาตราฐานร้านระแวกนี้ พนักงานยืนตามจุดกระจายกันทั่วร้าน คอยเติมน้ำเติมน้ำแข็ง ส่วนอาหารรอไม่นาน รวมๆเรื่องการบริการไม่ต่างอะไรจากคู่แข่งครับ

ครั้งนี้มาทานกับครอบครัว ไม่ได้อยู่ตอนสั่งอาหาร จึงไม่ทราบราคาอาหารนะครับ เมนูที่ทานก็จะมี ปลากระพงทอดน้ำปลา , ผัดผักกระเฉด , ปูผัดผงกะหรี่ , ผัดเส้นหมี่ผักกระเฉด , หมูสะเต๊ะ , ทอดมันกุ้ง , ปลากระพงเผาเกลือ , ส้มตำ , กุ้งอบวุ้นเส้น และ ข้าวผัดปู
… อาหารรวมๆรสชาติดีครับ อาหารพวกปลาทำมาดีรสชาติดี ปลาสดดี น้ำจิ้มปลาแซ่บดีครับ
… ปูผัดผงกะหรี่ รสชาติดี อยากสั่งซ้ำแต่ทานยากไปหน่อย
… ผัดผักก็รสชาติดีครับ
… ทอดมันกุ้ง มาชิ้นเล็กกว่าปกติร้านทั่วไป จำนวนชิ้นมากกว่า รสชาติดีมาตราฐานทอดมันกุ้งในร้านอาหารทะเลครับ
… ส้มตำรสชาติกลางๆ ไม่แซ่บเท่าไหร่
… ข้าวผัดรสชาติมาตราฐานครับ

โดยรวม อาหารรสชาติดี อาหารสด ราคาไม่แพง (ตามที่เจ้ามือบอก 555) เหมาะกับการมาทานอาหารทะเลกับครอบครัว บรรยากาศดูเก่าหน่อยตามกาลเวลาครับ แอบโดนเสี้ยนบนโต๊ะตำนิดนึงด้วยครับ ^^”

ปล. ร้านรับเฉพาะเงินสดนะครับ ^^